b'\n_START_ARTICLE_\nPtujska Gora\n_START_SECTION_\nOpis\n_START_PARAGRAPH_\nPtujska Gora je gru\xc4\x8dasto naselje (vas) na vrhu vzdol\xc5\xbenega slemena Dravinjskih goric, med rekama Dravinjo na jugu in Polskavo na severu, v Ob\xc4\x8dini Maj\xc5\xa1perk. Naselje se je razvilo, ko so ob koncu 14. stoletja zgradili novo cerkev Matere bo\xc5\xbeje. Naselbina je leta 1447 dobila pravico do letnega sejma in se pri\xc4\x8dela razvijati v trg, ki je prvi\xc4\x8d omenjen 1578._NEWLINE_Ptujska Gora je znan romarski kraj. Neko\xc4\x8d se je imenoval Nova \xc5\xa0tifta, nato Mons gratiarum (Milostna gora), v \xc4\x8dasu tur\xc5\xa1kih vpadov pa se je zaradi \xc4\x8dude\xc5\xbea (Marija je goro ovila v \xc4\x8drn oblak, da je plenilci niso opazili) med doma\xc4\x8dini uveljavilo ime \xc4\x8crna gora. Nekaj \xc4\x8dasa je bilo v uporabi ime Marija Nova\xc5\xa1tifta pri Ptuju (Maria Neustift bei Pettau). Leta 1937 se je po prihodu minoritov uveljavilo sedanje poimenovanje naselja._NEWLINE_Dostop: Naselje le\xc5\xbei ob lokalni cesti Ptuj-Maj\xc5\xa1perk. Od Ptuja je oddaljeno 13 kilometrov.'